หนุนตั้งกองทุนมหันตภัยกู้เชื่อมั่น
ทิพยประกันภัย หนุนตั้งกองทุนมหันตภัย คานอำนาจต่อรองบริษัทรับประกันภัยต่อต่างชาติ
17 ธ.ค. 2554

ทิพยประกันภัย หนุนตั้งกองทุนมหันตภัย คานอำนาจต่อรองบริษัทรับประกันภัยต่อต่างชาติ
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า รัฐบาลควรรีบหาข้อสรุปและเร่งจัดตั้งกองทุนมหันตภัยขึ้นมาให้ได้โดยเร็ว เพื่อรองรับงานประกันวินาศภัยให้กับคนไทยโดยเฉพาะ และเป็นอีกทางเลือกหนึ่งเพื่อให้มีอำนาจต่อรองกับบริษัทรับประกันภัยต่อในต่างประเทศได้ เนื่องจากที่ผ่านมางานประกันภัยต่อขนาดใหญ่จะผูกขาดอยู่กับบริษัทรับประกันภัยต่อจากต่างประเทศเป็นหลัก
อย่างไรก็ตาม กองทุนมหันตภัยที่ตั้งขึ้นมานี้ ต้องรองรับงานประกันทั้งในส่วนของลูกค้ารายย่อยและรายใหญ่ด้วย จะได้สร้างความมั่นใจให้กับนักลงทุนที่เข้ามาลงทุนในประเทศไทยว่า ยังมีการรับประกันภัยป้องกันความเสี่ยงภัยที่จะเกิดขึ้นอยู่ การที่กองทุนมหันภัยจะรับเฉพาะลูกค้ารายย่อยอย่างเดียวคงไม่ได้ เพราะหากดูเบี้ยประกันภัยทรัพย์สินในแต่ละปีอยู่ที่ 1.6 หมื่นล้านบาทแล้ว ลูกเบี้ยลูกค้ารายใหญ่มีสัดส่วนถึง 70-80%
“ปัญหาคือ ในปีหน้าประกันภัยต่อต่างประเทศยังไม่มีการเคาะเบี้ยภัยน้ำท่วมออกมา ซึ่งหากยังไม่ได้ข้อสรุปก็เท่ากับเป็นช่วงสุญญากาศ หากเกิดเหตุการณ์น้ำท่วมขึ้นอีก เจ้าของทรัพย์สินก็ต้องรับผิดชอบเอง แต่หากมีการตั้งกองทุนมหันตภัยขึ้นมาเร็ว แต่ละบริษัทประกันก็สามารถส่งงานเข้ากองทุนได้ก่อน อย่างไรก็ตามหากยังไม่มีอะไรเกิดขึ้นจริง ทิพยประกันก็พร้อมที่จะรับประกันน้ำท่วมให้กับลูกค้า แต่จะมีการจำกัดความเสียหายที่รับไว้เท่านั้น” นายสมพร กล่าว